Na internetskim stranicama DORH-a danas je objavljeno priopćenje da je Općinsko državno odvjetništvo u Zagrebu Joeu Šimuniću izdalo prekršajni nalog zbog poteza nakon utakmice nogometnih reprezentacija Hrvatske i Islanda u Zagrebu, to jest prekršaja iz članka 39.a stavak 1. točka 2. Zakona o sprječavanju nereda na sportskim natjecanjima. Šimuniću je izrečena maksimalna novčana kazna od 25.000 kuna.

Kako se navodi, Šimuniću se prekršajnim nalogom stavlja na teret da je na stadionu uzeo mikrofon i izašao na središnji dio travnjaka te kako se, iako svjestan da uzvik "za dom", uz odzdrav okupljenih "spremni!" simbolizira službeni pozdrav za vrijeme totalitarnog režima Nezavisne države Hrvatske te kao takav predstavlja manifestaciju rasističke ideologije, prijezir prema drugim ljudima zbog njihove vjerske i etničke pripadnosti te trivijaliziranje žrtava zločina protiv čovječnosti, okrenuo gledateljima te uzviknuo "za dom!", nakon čega je uzdignutom rukom uvis pozvao gledatelje na odgovor, što je dio gledatelja i učinio podizanjem ruke i odgovaranjem riječju "spremni!", a potom sve to isto i ponovio još tri puta.

Šimunić im je na kraju čestitao riječima "svaka vam čast", a opisanim je raspirivao rasnu mržnju i uznemiravao ostale sudionike javnog okupljanja.